Lukijalta: Kainuun Sanomat on meille kainuulaisille paikallisen elämänmenon viitekehys | Kainuun Sanomat
Lukijalta: Kainuun Sanomat on meille kainuulaisille paikallisen elämänmenon viitekehys
Julkaistu: 5.5.2020 klo 9:05
Kainuun Sanomilla (KS) on sadan ilmestymisvuotensa aikana ollut merkittävä asema maakunnassaan. Medioiden vähäisyys oli tehnyt sen roolin tiedonvälityksessä ja mielipiteiden muodostamisessa hallitsevaksi. Lehden asema oli vaikuttava, sillä ihmisillä on aina ollut vähän usko ja käsitys, että painettu sana on lopullista ja erehtymätöntä. Maakunnan elinvoiman ollessa vahva oli myös lehden talous ongelmaton, parhaimmillaan se oli tuottoisa omistajilleen.
Lehden historia on kunniakas. Sen pitkäaikaisella päätoimittajalla kerrotaan olleen suora yhteys Tamminiemeen presidentin kanssa. Lehdellä oli myös professoritason päätoimittaja, jonka sykähdyttävän ennusteen Saksojen yhdistymisestä muistan lukeneeni vuosia ennen muita medioita. Toimituksellisia tähtihetkiä on lehdellä ehtinyt olemaan lukuisia vuosisadan aikana. Kunnioitettava menneisyys ei kuitenkaan tuota paljonkaan liikearvoa tämän päivän talouteen, kun maakunta on pienentynyt.
Menoja on pyritty vähentämään muuttamalla lehti 6-päiväiseksi. Lehden talouden vaikeudet eivät johdu lehden sisällöstä. KS on resursseihinsa nähden hyvin toimitettu lehti. Jokainen lehti on entisen päätoimittajan sanoin "uniikkilukukokemus". Neuvosto-Karjala lehdessä kerrotaan samojen uutisten unohtuneen useampaan numeroon (ns. ajattomia artikkeleita).
Kainuun Sanomat myötäilee valtaa sekä omistamista – yhteiskunnan heikoimmilla ei milloinkaan ole ollut omaa puolestapuhujaa. KS on vaikuttavin maakunnan identiteettiä ylläpitävä tekijä ja on maakunnan pää-äänenkannattaja. Se on yhteinen sidos ja sopimus.
Sanomalehtien kirjoituksia ei referoida tieteellisissä julkaisuissa. Filosofian akateemikon mukaan sanomalehdet pitää lukea seisaaltaan, jotta niiden kanssa ei kuluisi liikaa aikaa. Kainuun Sanomat on kuitenkin ollut kainuulaisille päivittäisen paikallisen elämänmenon viitekehys, kun useimmat ovat lukeneet samaa lehteä. Lehti on kertomiensa tapahtumien ja uutisten osalta globaali ja paikallinen. Paikalliset uutiset kiinnostavat - niiden tarjonta on välttämätöntä. Ne ovat ratkaisevat syyt lehden tilaamiseen. Globaalien uutisten osalta lehti on jo hidas.
Pysyäkseen kehityksen edellä sanomalehden pitäisi kertoa Umberto Econ "Numero Zeron tapaus" kaltaisesti huomisen tapahtumista. "Terroristien pommi räjähtää Raatihuoneen torin suihkulähteellä huomenna klo 16.40, vain aineellisia vahinkoja".
KS tarjoaa nykyisin – ehkä taloudesta johtuen – muualla tehtyjä artikkeleita, jotka koskevat aivan eri alueita ja asioita. Mieleen on tullut, että lehti vähän nopeuttaa hiipumistaan. Lehden uhkakuva on sen sisällä. Toimituksen pienentyessä ja yksinkertaistuessa tulee lehden sisältö simppeliksi ja puisevaksi. Palstat ovat meidän lukijoiden ikkunoitamme eikä niitä saa täyttää tyhjällä. Kun samojen henkilöiden mielipidekirjoitusten, purnaavien soitto- ja nettipalstojen, kontakti-ilmoitusten, yksinkertaisten sarjakuvien, sudokujen, pelien ym. lisäksi lehteen tulee horoskooppeja, harkitsen tilaukseni perumista. Toisaalla horoskooppien laatija (toimitustyön siperia) voi Numero Zeron tapaan luvata kaikille onnistumisia ja paljon hyvää, jolloin horoskoopeilla on terapeuttinen merkitys. Uskaltaako ajatella, että se syrjäyttäisi "Tekstarit" seuratuimpana palstana ja äkkitilojen tasoittajana?
Minun mielestäni paperilehti on paras käyttöliittymä. Lehden kanssa minulla on mennyt silmätysten aikaa yhteensä ehkäpä vuoden verran. Tilanne olisi hirveä, jos muisti olisi täydellinen. Riippuvuussuhde lehteen on voimakas: jos lehti ei tule aamulla, asia on yhtä pahaa kuin se, että kahvivettä ei tule hanasta.
Pitkäaikaisen lehden lukemisen seurauksena on mieleeni muodostunut W.G.Sebaldin Austerlitzin tapaan jonkinlainen ihanteellinen maisema, jossa yhteen ja saman näkymään mahtuvat Oulujärven siniset aallot, Pähkinäsaaren rauhan raja, Vuokatin siintävät vaarat, Kekkosen maakunta, Kuhmon kamarimusiikki ja rönttönen sekä Talvivaaran vuotava kaivos.
Suomessa lehtien ei tarvitse valehdella. Paheksunta kuuluu vasemmistolehdille, mutta niitä ei juuri enää ole. KS on ylläpitänyt sananvapautta vastuullisesti sallimatta ylilyöntejä. Moniäänistä mediaa ei sittenkään tule tänne. Ilmoitustaulut, ilmaisjakelut, kuulopuheet tai netti tai some eivät korvaa lehteä. Lehden pelastavat hyvät kirjoitukset – oivaltavat, mielenkiintoiset, asiantuntevat. Lukeminen on laatuaikaa, jota käytetään harkiten.
Kirjoittaminen erilaisilla koodeilla ei lopu koskaan, vaikka alustat ja medioiden muodot muuttuvat. Se on ajattelun ja ilmaisun perustapa puhumisen ohella.
Viime aikoina ovat muutamat perinteisetkin lehdet muuttuneet "viikkolehdiksi" – kerran viikossa ilmestyviksi. Toivon mukaan KS saa taloutensa vakautetuksi 6-päiväisenä, jollaisena se vielä säilyy entisessä merkityksessään lähes päivittäisenä maakuntalehtenä.
Aamuiset lehdennoutomatkat voivat tosin ennen pitkää jäädä pois, kun lehti tulostetaan tilaajien asunnoissa.
media maakuntalehti
Paperilehdelläkin on paikkansa
5.5.2020 16:32
Lukijan kannalta paperisen sanomalehden tulisi luonnollisesti olla joka päivä ilmestyvä. Mietitäänpä asiaa ihan matemaattisesti, esimerkiksi KS ilmestyi ennen joka päivä, nyt 6 kertaa viikossa, tarkoittaa vuodessa sitä että lehti jää ilmestymättä noin 52 numeroa vähemmän kuin ennen. Useasti paperilehden varassa oleva kyllä toteaa maanantaina että ainakin ne lauantaita koskevat jutut taitaakin olla vanhoja. Käytännössä maakuntalehden kiinnostavuus alkoi laskea kun paikallistoimitukset lakkautetiin pitäjiltä. Yhteistoimitukset laajoilta alueilta ovat todellakin maakuntalehden lukijoile hallaa, isommat yleisuutisethan on luettavissa nopeasti muutoinkin mediasta. Nythän paikallisuutiset ovat vähäisempänä, tietoinen valintako että pienemmille ”kylälehdille” jää juttuja ja onhan saman konsernin lehdissä paljon samojakin juttuja. Suomessa on kyllä vielä esimerkkejä hyvästä maakuntalehdestä, esimerkiksi Pohjois-Karjalassa. Tilaaja ja mainostaja ratkaisevat paljon, toivotaan että KS menestyy joka tapauksessa.